b'\n_START_ARTICLE_\nMichal Morav\xc4\x8d\xc3\xadk\n_START_SECTION_\nSeuraura\n_START_PARAGRAPH_\nMorav\xc4\x8d\xc3\xadk on HC Plze\xc5\x88in kasvatti. H\xc3\xa4n voitti kauden 2009\xe2\x80\x932010 p\xc3\xa4\xc3\xa4tteeksi T\xc5\xa1ekin C-nuorten sarjan mestaruuden. Kaudella 2010\xe2\x80\x932011 Morav\xc4\x8d\xc3\xadk voitti Plze\xc5\x88in B-nuorten sis\xc3\xa4isen tehotilaston lukemalla +33. Kaudella 2011\xe2\x80\x932012 h\xc3\xa4n oli joukkueen tehokkain puolustaja tehoilla 13+12=25. Morav\xc4\x8d\xc3\xadk voitti koko T\xc5\xa1ekin B-nuorten sarjan puolustajien maalip\xc3\xb6rssin. Kaudella 2012\xe2\x80\x932013 h\xc3\xa4n debytoi Plze\xc5\x88in miesten Extraliga-joukkueessa. Morav\xc4\x8d\xc3\xadk pelasi siell\xc3\xa4 syyskaudella kaksi European Trophy -ottelua, joista ensimm\xc3\xa4isen h\xc3\xa4n sai tililleen 17. lokakuuta 2012 vieraissa HC \xc4\x8cesk\xc3\xa9 Bud\xc4\x9bjovicea vastaan. Extraligassa Morav\xc4\x8d\xc3\xadk pelasi ensimm\xc3\xa4isen ja kauden ainoaksi j\xc3\xa4\xc3\xa4neen ottelunsa 26. helmikuuta 2013 HC T\xc5\x99ineci\xc3\xa4 vastaan._NEWLINE_Kaudella 2013\xe2\x80\x932014 Morav\xc4\x8d\xc3\xadk pelasi Plze\xc5\x88in Extraliga-joukkueessa 12 runkosarja- ja viisi playoff-ottelua tehden yhden sy\xc3\xb6tt\xc3\xb6pisteen. H\xc3\xa4n pelasi kauden aikana miesten pelej\xc3\xa4 my\xc3\xb6s kuuden runkosarja- ja kahden playoff-ottelun verran lainalla T\xc5\xa1ekin kolmanneksi korkeimmalla sarjatasolla 2. \xc4\x8desk\xc3\xa1 hokejov\xc3\xa1 ligan HC Klatovyssa. Suurimman osan kaudestaan Morav\xc4\x8d\xc3\xadk pelasi Plze\xc5\x88in A-nuorissa. Varsinaisella Extraligan tulokaskaudellaan 2014\xe2\x80\x932015 h\xc3\xa4n teki 38 runkosarjaottelussa tehot 2+7=9. Kaudella 2015\xe2\x80\x932016 Morav\xc4\x8d\xc3\xadk voitti Plze\xc5\x88in sis\xc3\xa4isen tehotilaston lukemalla +16. H\xc3\xa4n voitti kauden p\xc3\xa4\xc3\xa4tteeksi pronssia. Kaudella 2017\xe2\x80\x932018 Morav\xc4\x8d\xc3\xadk teki Extraligan yhden kauden piste-enn\xc3\xa4tyksens\xc3\xa4 tehoilla 5+11=16, joilla h\xc3\xa4n oli Plze\xc5\x88in tehokkain puolustaja. Morav\xc4\x8d\xc3\xadk voitti my\xc3\xb6s joukkueen sis\xc3\xa4isen tehotilaston lukemalla +25._NEWLINE_Toukokuussa 2018 NHL-varaamaton Morav\xc4\x8d\xc3\xadk teki kaksivuotisen tulokassopimuksen Montr\xc3\xa9al Canadiensin kanssa. H\xc3\xa4nen kausipalkkansa NHL:n puolella on ty\xc3\xb6ehtosopimuksen mukainen tulokkaan maksimipalkka, 925 000 dollaria.\n_START_SECTION_\nMaajoukkueura\n_START_PARAGRAPH_\nMorav\xc4\x8d\xc3\xadk edusti T\xc5\xa1ekki\xc3\xa4 MM-kilpailuissa vuonna 2018. Yhteens\xc3\xa4 h\xc3\xa4n on pelannut 17 A-maaottelua tehopistein 1+4=5. Morav\xc4\x8d\xc3\xadk teki A-maajoukkuedebyyttins\xc3\xa4 Karjala-turnauksen 8. marraskuuta 2017 \xc3\x96rebrossa pelatussa avausottelussa Ruotsia vastaan. H\xc3\xa4net merkittiin T\xc5\xa1ekin nelospuolustajapariin Ond\xc5\x99ej Vit\xc3\xa1sekin viereen. Ensimm\xc3\xa4isen A-maajoukkuemaalinsa Morav\xc4\x8d\xc3\xadk teki MM-kilpailujen alkulohkon ottelussa 8. toukokuuta 2018 Tanskan K\xc3\xb6\xc3\xb6penhaminassa Sveitsi\xc3\xa4 vastaan. H\xc3\xa4net valittiin samassa turnauksessa Valko-Ven\xc3\xa4j\xc3\xa4\xc3\xa4 vastaan pelatun alkulohkon ottelun p\xc3\xa4\xc3\xa4tteeksi joukkueensa ottelun parhaaksi pelaajaksi._NEWLINE_Morav\xc4\x8d\xc3\xadk on pelannut my\xc3\xb6s kuusi nuorten maaottelua.'